62023CO0312_INF
Domstolens kendelse (Sjette Afdeling) af 27. maj 2024Addiko Bank
(Sag C-312/23)
»Præjudiciel forelæggelse – artikel 99 i Domstolens procesreglement – besvarelse, der klart kan udledes af retspraksis – beskyttelse af fysiske personer i forbindelse med behandling af personoplysninger og fri udveksling af sådanne oplysninger – forordning (EU) 2016/679 – artikel 15 – den registreredes ret til indsigt i personoplysninger vedrørende den pågældende, der behandles – ret til at modtage en kopi af disse oplysninger – begrebet »kopi« – begrundelse for anmodningen om indsigt i disse oplysninger – anvendelse af oplysningerne med henblik på at anlægge sag«
1.
Beskyttelse af fysiske personer i forbindelse med behandling af personoplysninger – forordning 2016/679 – den registreredes ret til indsigt i de oplysninger om vedkommende, der behandles – udlevering af en kopi af oplysningerne – begrebet kopi – udlevering af en nøjagtig og forståelig reproduktion af oplysningerne til den pågældende – kopi af uddrag af dokumenter, såvel som hele dokumenter eller uddrag fra databaser, som bl.a. indeholder de nævnte oplysninger – omfattet – betingelse
[Europa-Parlamentets og Rådets forordning 2016/679, 58. betragtning samt art. 12, stk. 1, og art. 15, stk. 1 og 3; Europa-Parlamentets og Rådets direktiv 95/46, art. 12, litra a)]
(jf. præmis 25-29 og 31-33 samt domskonkl. 1)
2.
Beskyttelse af fysiske personer i forbindelse med behandling af personoplysninger – forordning 2016/679 – den registreredes ret til indsigt i de oplysninger om vedkommende, der behandles – ret til gratis at få en første kopi af disse oplysninger – pligt for den dataansvarlige til at udlevere en sådan kopi – pligt, ifølge betragtningerne til forordningen, for den registrerede til at begrunde sin anmodning om indsigt i oplysningerne – foreligger ikke
[Europa-Parlamentets og Rådets forordning 2016/679, 63. betragtning, første punktum, samt art. 4, nr. 2) og 7), og art. 15, stk. 1 og 3]
(jf. præmis 39, 40, 43, 48, 49, 51 og 52 samt domskonkl. 2)
Konklusion
1)
Artikel 15, stk. 3, første punktum, i Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse)
skal fortolkes således, at
retten for den registrerede til at modtage en kopi af de personoplysninger vedrørende den pågældende, som behandles, indebærer, at den registrerede skal have udleveret en nøjagtig og forståelig gengivelse af alle disse oplysninger. Denne ret indebærer retten til at modtage en komplet kopi af de dokumenter, der bl.a. indeholder de nævnte oplysninger, såfremt udleveringen af en sådan kopi er nødvendig for at gøre det muligt for den registrerede at kontrollere, om disse oplysninger er korrekte og udtømmende, og for at sikre oplysningernes forståelighed.
2)
Artikel 15, stk. 1 og 3, i forordning 2016/679
skal fortolkes således, at
forpligtelsen til efter anmodning fra den registrerede at give denne en kopi af de personoplysninger om vedkommende, som behandles, påhviler den dataansvarlige, selv når denne anmodning er begrundet i et formål, der ikke har nogen sammenhæng med de formål, der er nævnt i 63. betragtning, første punktum, til denne forordning.